Návrh na využitie redukovaných pracovných miest Domu zahraničných stykov v kapitole Ministerstva školstva SR

	Uznesením vlády SR č.694/2000 bolo uložené v bode C.13 integrovať útvary podriadených organizácií (uvedených v dodatku číslo 1/a dokumentu Audit) vykonávajúce činnosti, ktoré je nevyhnutné zabezpečovať ústrednými orgánmi štátnej správy alebo organizáciami v ich pôsobnosti, na ústredný orgán štátnej správy spolu s čiastočnou redukciou a zrušiť podriadené organizácie uvedené v dodatku číslo 1/a dokumentu Audit. V kapitole Ministerstva školstva SR išlo o Dom zahraničných stykov. Vybrané činnosti, ktoré vykonávala táto organizácia boli k 1.2.2001 presunuté na vecne príslušné pracoviská ministerstva. Personálne tomu zodpovedalo deväť pracovných miest. 
Presunom činností na ústredný orgán sa uvoľnilo ďalších dvanásť pracovných miest. Z nich sú štyri pracovné miesta potrebné na ústrednom orgáne, kde je nutné zvýšiť počet zamestnancov na posilnenie:
-	odboru informatiky na kvalitnejšie a operatívnejšie zabezpečenie prevádzky a údržby informačných systémov (počítačové štruktúrované siete, servery, PC a programové vybavenie), nakoľko pracoviská ministerstva sú okrem hlavnej budovy na Stromovej ulici umiestnené v objektoch na Hanulovej ulici, Klemensovej ulici, Lamačskej ceste   a na Vazovovej ulici;
-	odboru personálneho a organizačného v súvislosti s rozširujúcou sa agendou vyplývajúcou z pripravovaného zákona o verejnej službe, z prípravy a vyhodnocovania Programového vyhlásenia vlády SR, z úloh v oblasti doplnkového dôchodkového poistenia a v oblasti vzdelávania vo verejnej  službe – plnenie uznesenia vlády SR č.663/2000 k návrhu koncepcie vzdelávania vo verejnej správe;
-	sekcie medzinárodnej spolupráce v súvislosti s pokračujúcim programovaním projektov PHARE, ktorých počet každoročne stúpa. V súčasnosti je potrebné zabezpečovať prípravu a realizáciu projektov „Tolerancia voči menšinám“, „Zlepšenie situácie Rómov“, „Otázka menšín v SR“ a participáciu na príprave Národného plánu regionálneho rozvoja v rámci špeciálneho prípravného programu pre štrukturálne fondy.
-	odboru financovania a rozpočtu v nadväznosti na zavádzanie nového spôsobu prípravy návrhu štátneho rozpočtu formou programového rozpočtovania. Tento systém sa bude na základe skúseností postupne modifikovať do jeho definitívnej podoby. Ďalšie úlohy vyplývajú z auditu štátnej správy v súvislosti s poskytovaním finančných prostriedkov podriadeným organizáciám adresne na konkrétne aktivity a nie na ich činnosť,             s transformáciou organizácií na neziskové organizácie poskytujúce všeobecne prospešné služby. Realizácia týchto zmien vyžaduje i tvorbu nových metodických usmernení a pokynov.  

Pre priamo riadené rozpočtové organizácie  kapitoly školstva je osem pracovných miest určených na zabezpečenie úloh nasledovne:
-	tri pracovné miesta pre Štátny pedagogický ústav na personálne dobudovanie národnostného školstva predovšetkým na riešenie problémov rómskej menšiny, v rámci ktorých je potrebný aplikovaný výskum vzdelávania rómskej populácie a na úsek merania v súvislosti s tvorbou a realizáciou novej koncepcie maturitnej skúšky. 
-	tri pracovné miesta pre Ústav informácií a prognóz školstva v súvislosti s koncepciou budovania  Informačného systému o telesnej kultúre a s vytvorením Národného športového inštitútu;
-	dve pracovné miesta pre Štátny inštitút odborného vzdelávania pre oblasť merania kvality vzdelávania podľa noriem EÚ.

Uvedené inštitúcie v súlade s dokumentom Audit by sa mali transformovať na neziskové organizácie poskytujúce všeobecne prospešné služby. Ďalšou možnou alternatívou je zmena spôsobu hospodárenia z rozpočtovej na príspevkovú formu hospodárenia od 1.1.2002 s adresným poskytovaním finančných prostriedkov. Osobitne bude riešený Dom zahraničných stykov, ktorý naďalej s redukovaným počtom zamestnancov zabezpečuje činnosti v oblasti výmennej služby (lektorov, štipendiá a cestovné zahraničných študentov v Slovenskej republike a slovenských študentov v zahraničí). Navrhovaným riešením pre Dom zahraničných stykov je transformácia na neziskovú organizáciu, čo bude predmetom osobitného návrhu na zmenu uznesenia vlády SR č.694/2000.
 
Ponechaním počtu zamestnancov, resp. pracovných miest v kapitole Ministerstva školstva SR sa vytvoria predpoklady na plnenie úloh v rámci schválených záväzných ukazovateľov štátneho rozpočtu na rok 2001.